У Бечеју је за осам година играња сазрео и као играч и човек уз рад са великим Влахом Орлићем. У периоду од 1994. до 2001. шест пута је освајао наслов првака држава и Купа. У Бечеју је провео и сезону 1998/1999. у којој је такмичење било суспендовано због НАТО бомбардовања. У наредној сезони је, са 23 године играо у финалу Европлиге и савладао загребачку Младост за највећи успех каријере до тад. Уз титулу шампиона, проглашен је за најкориснијег играча турнира. У последњој сезони за Бечеј, клуб је пратила тешка финансијска ситуација. Упркос томе дошли су до дупле круне, али је уследио распад тима по завршетку сезоне.